El sector comercial i de l'hostaleria de Llíria rebrà més de 670.000 euros per al foment de la seua activitat
26 de febrer de 2021

L'Ajuntament de Llíria destinarà per al foment de l'activitat del sector comercial de la localitat un total de 670.000 euros a través de fons propis i de subvencions d'altres administracions públiques.

L'alcalde Manolo Civera ha manifestat “el total suport del Consistori al teixit comercial del municipi, que amb estos plans podrà vore minorats els efectes de la crisi econòmica originada per la pandèmia, a més de que puguen sorgir noves iniciatives d'ajudes, tant de la Generalitat com les anunciades recentment pel Govern d'Espanya”.

El programa més important d'ajudes serà la línia Parèntesi del Pla Resistir finançat per la Generalitat Valenciana i la Diputació de València i en el qual l'Ajuntament edetà aportarà un total de 80.774 euros.

Està previst que el pròxim 3 de març es publique en el Butlletí Oficial de la Província la convocatòria d'estes ajudes directes als sectors més afectats per la pandèmia, i a partir del dia 4 ja es podran sol·licitar. En este cas, es contemplen 2.000 euros d'ajudes per cada persona treballadora en règim d'autònoma o microempresa, que s'incrementarà en 200 euros addicionals per empleada al seu càrrec.

El regidor de Foment Econòmic, Joanma Miguel, ha destacat que l'Ajuntament de Llíria “està fent un gran esforç econòmic per a fer costat al sector i aportarà inicialment, amb fons propis, un total de 214.000 euros per al desenvolupament de diferents plans de foment de l'activitat comercial, amb la possibilitat d'augmentar-se en funció de les necessitats que sorgisquen”.

A més de les ajudes directes, es preveuen altres iniciatives que revertiran en benefici del comerç local. D'esta manera, es destinaran 31.000 euros per al Pla d'Actualització de la Imatge Comercial i Noves Tecnologies, 38.000 euros per a campanyes de bons de consum i foment del teixit comercial, i 65.000 euros per a activitats de promoció i suport al sector.